google/wiki40b huggingface dataset:
Eldorado

Eldorado (spansk: El Dorado, som betyr «den forgylte»), opprinnelig El Hombre Dorado («den gylne mann»), El Indio Dorado («den gylne indianer»), eller El Rey Dorado («den gylne konge»), er et begrep brukt av europeere om en stammesjef fra muisca-folket i Colombia, som angivelig dekket seg selv i gullstøv og stupte inn i Guatavita-innsjøen som et innvielsesrite. Da det ble ansett som et sted gikk Eldorado fra å være en by, til et kongerike, til et keiserrike av denne legendariske gylne konge.
En annen beliggenhet for Eldorado ble antatt av rykter, noe som førte til flere mislykkede ekspedisjoner sent på 1500-tallet etter en by kalt Manõa ved innsjøen Parimes bredder. Den mest kjente av disse ekspedisjonene ble leder av sir Walter Raleigh. I jakt etter legenden gjennomsøkte spanske conquistadorer Colombia, Venezuela og deler av Guyana og Nord-Brasil, etter byen og dens praktige konge. Gjennom disse ekspedisjonene ble store deler av Sør-Amerika, blant annet Amazonas-elven, kartlagt. Innen starten av 1800-tallet hadde de fleste begynt å anse byen som en myte.
Eldorado, eller El Dorado, er nå navnet på en rekke steder - særlig gruvebyer - i Sør-Amerika, USA og andre land. Det er navnet på flere filmer, tv-serier, musikkstykker, idrettslag og annet.
Abdullah I av Jordan

Bakgrunn

Abdullah tilhørte den hashimittiske ætten og var sønn av sharifen av Mekka (det vil si kongen av Hijaz), Hussein ibn Ali i Mekka. Han samarbeidet sammen med sin bror  Faisal I med den britiske etterretningsoffiseren og motstandslederen Lawrence av Arabia under det arabiske opprøret mot Det osmanske rike under første verdenskrig. Abdullah var imidlertid ikke begeistret for Lawrence, så det var særlig broren Faisal som hadde denne kontakten.

Emir, konge

Abdullah ble den 8. mars 1920 utropt til konge av Irak, og Faisal samme dag i Damaskus til konge av Syria. Etter utbruddet av en antibritisk folkeoppstand forlot han imidlertid landet igjen i september, og gav avkall på tronen til fordel for sin bror, som nettopp var blitt fordrevet fra Syria.
Den 21. april 1921 ble han derfor i stedet utsett til emir av Transjordan, under britisk overhøyhet. Abdallah forsøkte å føre sammen de forskjellige folkegruppene i det lille landet til en nasjon. Han regjerte som absolutt hersker, noe som stred mot den jordanske forfatning. Utenrikspolitisk støttet han imidlertid den britiske kurs i regionen. Han var fremfor alt en av regionens få herskere som i andre verdenskrigs sluttfase og årene som fulgte opprettholdt sitt valg til gunst for de vestlige land og avviste Sovjetunionens ekspansjonsfremstøt i Mist-Østen.
Han kunne blant annet av denne grunn uten problemer utenfra utrope seg selv til konge av Transjordan i 1946, som han ved innlemmelsen av Vestbredden, etter den arabisk-israelske krig 1948-1949 gav det nye navnet Det hashimittiske kongerike Jordan.
Den 20. juli 1951 reiste han til Jerusalem sammen med sin sønnesønn, Hussein av Jordan, for å som vanlig utrette fredagsbønnen i den hellige Al Aqsa-moskéen, da plutselig en lokal skredder, palestineren Mustapha Shukri Usho, løp frem og avfyrte en revolver mot kongen og hans sønnesønn. Kong Abdullah døde umiddelbart men den kule som var ment for Hussein rikosjetterte mot en medalje som han nylig hadde mottatt av sin farfar.
Åtte personer ble arrestert for udåden, og fire av dem ble avrettet. De to hovedansvarlige for mordkomplottet, Musa Husain og oberst Abdallah Tell, tidligere militærguvernør i Jerusalem, klarte imidlertid å flykte til  Egypt. 
Attentatmennene tilhørte en gruppe som hadde kontakt med Mohammed Amin al-Husseini og ville forhindre at Palestina ble varig delt mellom Jordan og Israel.  Skjønt den britiske orientalist Robin Leonard Bidwell istedet tror at mordet på Abdallahs stod i sammenheng med Abdallahs planer om å gjøre din upopulære sønn Talal til sin etterfølger og til å forene Jordan med [[kongedømmet Irak]9 til en arabisk union.
Abdullah I av Jordan ble etterfulgt av sin eldste sønn, Talal av Jordan.
Khakassisk

Khakassiske språk er en gruppe tyrkiske språk som tales i den russiske delrepublikken Khakasia rundt Jenisejs vestlige bielv Abakan.
Khakassiske språk tales også sør for byen Kansk i Krasnojarsk-territoriet.
De khakassiske språkene skrives med russisk alfabet.
Khakassisk er del av den sørsibirske undergruppen av nordøsttyrkiske språk, i den tyrkiske språkfamilien.
Termoperiodisme

DROP

Mange plantearter reagerer på en kort periode med kaldere temperaturer enn vanlig. Behandling med kort kuldeperiode, for eksempel 2 timer med temperaturfall fra 24 til 8 °C, kalles DROP. Planten reagerer på behandlingen ved at internodiene (naturlig inndeling av stilken) blir kortere. Spesielt sent i mørkeperioden (natt) er dette en effektiv måte å regulere vekst på.

DIF

DIF betegner forskjell i dag og natt-temperatur. Positiv DIF er ved høy dagtemperatur og lav natt-temperatur, nøytral DIF er lik temperatur ved dag og natt, negativ DIF er lav dagtemperatur og høy natt-temperatur. Også DIF virker inn på mange planters lengde. Negativ DIF fører til kortere planter.
Vjazniki

Historie

Byen ble dannet i 1802 ved en sammenslåing av den nedlagte festningen Jaropoltsj og handelsslobodaen Vjazniki.
Den strategiske høyden over elva Kljazma var svært viktig for forsvaret av veiene mot den russiske middelalderhovedstaden Vladimir. En festning ble derfor bygd der på 1100-tallet, sannsynligvis rundt 1130. Festningen Jaropoltsj var oppkalt etter en fyrste som het Jaropolk. Den lå rundt midtveis mellom de nærmeste elvehavnene ved Kljazma: Starodub-na-Kljazme og Gorokhovets.
Mongolene ødela festningen på 1200-tallet. Den nevnes neste gang i dokumenter først i 1389, i traktaten mellom Vasilij I og hans onkel Vladimir den skallede. Ved folketellingen i 1672 hadde Jaropoltsj bare 133 innbyggere, og i 1703 ble den ødelagt av brann. Den gamle bosetningen ble etter dette dominert av handelsslobodaen Vjazniki, som lå noe lavere på høyden og som hadde vært attestert siden 1300-tallet. I 1778 fikk Vjazniki byrettigheter.

Severdigheter

Det viktigste landemerket er Maria budskaps kirke, oppført mellom 1682 og 1689. Rundt 30 km fra byen ligger landsbyen Mstjora, et ledende senter for russisk folkekunst og -håndverk.
Gary Wolf

Gary K. Wolf (født 24. januar 1941) er en amerikansk forfatter som har skrevet flere science-fiction- og fantasy- romaner. Han er en barndomsvenn av den katolske erkebiskop John J. Myers og sammen har de skrevet boken Space Vultures.
Bonderøven

Bonderøven er en dansk dokusåpe som har gått på DR siden 2008. 
Kastaniegården på Djursland danner ramme om serien, som følger gårdbruker Frank Ladegaard Erichsen i hans drøm om å bli selvforsynende. Erichsen drømmer nemlig om å leve et enklere liv sammen med sin kjæreste Theresa og deres lille sønn, Johan. I den ånd gjøres alle ting, så vidt mulig, på gammeldags vis med redskaper han selv kan reparere når de går i stykker og hjelpemidler som skal trekkes med hest.
Bonderøven ble vist første gang 23. mars 2008 og hvert program har en lengde på en halv time. Sesongene har et varierende antall episoder, hvorav første sesong er utgitt på DVD.
Serien sendes i Norge på NRK1 under navnet Det gode bondeliv, i Sverige på SVT under navnet 100 procent bonde og i Finland på Yle FST5 under navnet Tanskalainen maajussi.
Agenysa

Utseende

Middelsstore, brede og hvelvede, halvmatte, gjerne svarte bladbiller, med rødlige eller oransje tegninger. De har gjerne grønnlig eller blåaktig metallglans. De er bredt skjoldformede, sidene av dekkvingene er kraftig utvidete og dekker beina. Spissen av dekkvingene er oftest noe tilspisset. Pronotum er ikke like utvidet men dekker hodet slik at det ikke er synlig ovenfra. Dekkvingenes forhjørner er lite framskutte foran pronotum, dyret får en omtrent hjerteform sett ovenfra. Oversiden er kraftig men spredt punktert.

Levevis

Både larver og voksne lever på planter og eter fra dem. Denne gruppen omfatter arter med et subsosialt levevis, der hunnene passer på avkommet sitt . Artenes vertsplanter synes ikke å være kjente for denne slekten.

Utbredelse

Gruppen er utbredt fra Panama i nord til Argentina i sør.
Prison de l'Abbaye

Prison de l'Abbaye var et fengsel i Paris i bruk fra 1522 til 1854. Den endelige bygningen ble reist av Gamard i 1631 og hadde fire etasjer, flankert av to  tureller og et échauguette. Det var åsted for en av de blodigste episoder under den franske revolusjon.
Madame Roland, hustru til den girondinske innenriksminister Jean-Marie Roland, ble anbragt her da hun ble arrestert første gang i 1793, men ble senere flyttet til Sainte Pélagie.

Før revolusjonen

Fengselet lå delvis på område der man nå har boulevard Saint-Germains løp, ved hjørnet til innhegningen ved Abbaye de Saint-Germain-des-Prés. Abbediet går tilbake til tidlig parisisk historie. Det var her Childebert I (på stedet for et tempel til Isis eller Ceres, sier legenden) grunnla et kloster viet til Det hellige kors og til den hellige Vincens av Saragossa. Senere ble navnet endret ved oppkalling etter dets administrerende biskop, Germain av Paris. Basilikaen ble kjent som Saint-Denis av merovingerne, ettersom den rommet gravene til Childebert I og andre av samme dynasti.

Massakeren

Under den franske revolusjon ble fengselet fylt av alskens folk, høy og lav, mistenkt for opposisjon mot det regime som overtok etter monarkiets fall. De nøyaktige enkeltheter om hendelsene den 2. og 3. september 1792, under de såkalte septembermassakrene, er omspunnet av legender og er vanskelige å nøste opp, men et uomtvistet element er at en gruppe fanatikere anført av Stanislas-Marie Maillard, massakrerte 164 fanger, deriblant 18 katolske prester. Blant de myrdede fangene var også tidligere utenriksminister grev Montmorin St. Herem, Ludvig XVIs og Joseph IIs hoffpredikant Abbe Lenfant, of Jacques Cazotte og Charles François Virot Sombreuil (som begge overlevde, bare for å havne i giljotinen noen uker senere).
Det var massakrer i mange fengsler i de dager, og de i l'Abbaye var ikke de mest omfattende. Men herfra fortelles det at man la klær og andre kleder i gårdsrommet slik at det ble til en slags madrass. Ofrene ble slaktet ned og deres blod ble sugd opp av denne madrassen, slik at det ble mindre søl. Skuelystne var opptatt av hvordan folk sprang, skrek og dalt. Som en slags smaksdommere kommenterte de ofrenes mot, eller deres feighet. Kvinnene skulle etter sigende ha visst særlig iver, etter en innledende nølen. De gav uttrykk for stor fryd og interesse. Det var blitt satt opp tribuner for de skuelystne, kvinner og menn hver for seg.

Ødeleggelsen

Prison de l’Abbaye ble senere militærfengsel og ble til slutt revet 1854 for å gi rom for  boulevard Saint-Germain.
Rhyniophyta

Rhyniophyta er en utdødd, forhistorisk gruppe av planter som trolig utgjorde en divisjon, og som i praksis utviklet vedvev på samme måte som dagens karplanter. Her inngikk klassen Rhyniopsida. 
De skilte lag i devon, og er den første gruppen av sannsynlige karplanter før utviklingen av henholdsvis kråkefotplanter og karplanter. Fossil-funnene er meget rikholdige. Nyere studier har vist at tidligere inkluderte slekter i denne divisjonen i praksis ikke hadde karvev, og derfor må ekskluderes fra gruppen dersom den skal kunne anses som en monofyletisk gruppe. 
Slektene som idag inkluderes, er utelukkende Huvenia, Rhynia, og Stockmansella.
Alexander Aas

Odd Grenland

Aas vokste opp i Skien med norsk mor og nederlandsk far og spilte aldersbestemt fotball for Skiens Grane. Han gikk til Odd i 1995 og debuterte for klubben på seniornivå som 17-åring i 1996. Odd spilte på denne tiden i 1. divisjon, og da de i 1998 vant divisjonen og rykket opp, var Aas etablert på laget. Han spilte høyreback og vakte oppsikt i fotball-Norge på grunn av sine lange innkast. 9 av Odds 42 mål i debutsesongen i eliteserien i 1999 kom etter innkast fra Aas. I den påfølgende sesongen var han med på å vinne cupen for Odd, og han ble i klubben til og med 2004-sesongen.

Odense

I januar 2005 var Aas kontraktsløs, og han valgte da å gå til den danske klubben Odense framfor å skrive ny kontrakt med Odd. I Danmark ble Aas omskolert til midstopper, og han spilte for klubben i to år.

Strømsgodset

Før 2007-sesongen kjøpte Strømsgodset, som var nyopprykket i eliteserien, Aas fra Odense. Strømsgodset har for det meste brukt ham som midtstopper, men han har også spilt noe høyreback. Fra og med 2008 var Aas kaptein for Strømsgodset, og han gjorde seg bemerket høsten 2009 da han på eget initiativ gikk inn for å kutte lønna si med 35 prosent for å hjelpe klubben økonomisk. Han var med å vinne cupen for klubben i 2010. På grunn av en kneskade la han opp etter 2012-sesongen og begynte å arbeide i Strømsgodsets administrasjon.

Landslagskarriere

Aas debuterte for det norske A-landslaget 21. januar 2001 i en privatlandskamp mot Sør-Korea. Han har fått totalt åtte kamper med flagget på brystet i perioden 2001–2004. Han har også spilt for Norges U17, U18 og U21-landslag.
Kuwait under VM i friidrett 2017

Resultater

(q – kvalifisert, NM – ikke noe gyldig resultat, SB – årsbeste)
Hårek den hardbalne

Hårek den hardbalne (engelsk originaltittel Hägar the Horrible) er en tegneserie skapt av den amerikanske tegneren Dik Browne (1918–1989) i 1973. Hårek er en avisserie med både dagsstriper og søndagssider og eies og distribueres av King Features Syndicate. Siden 1988 har Brownes sønn Chris Browne tegnet Hårek. I Norge er det Gard Espeland som oversetter serien til nynorsk for Bulls Pressetjeneste.
Hårek er en viking fra middelalderen som konstant drar på plyndretokt til England. Hjemme har han kona Gyda, barna Frode og Møyfrid pluss hunden Fenris og anda Hugin. Med seg på tokt har han kompisen Kark, som har en jerntrakt på hodet og er dum som et brød. Det finnes også andre personer som er med, blant annet moren til Gyda, kjæresten til Møyfrid som er trubadur, ei barsk vikingjente som vil gifte seg med Frode når ho vert stor, Seidmannen (en druideliknende lege), munken bror Olav, skjenkestoveverten, en dragedreper i rustning, mannskapet til Hårek og eieren av et slott i England.
Tegneserien er full av humor, både den enkle med illustrerte vitser, ordspill og merkelige situasjoner, og den litt mer dype som Gydas meninger og sånt som tar litt tid å forstå.
Snurrebart

En snurrebart er en type bart som er særmerket ved at hver ende er vridd i en snurr opp- eller nedover.

Stiler

For å få snurren til å sitte, bruker man normalt bartevoks. men det er også være mulig å bruke hårgele eller en krølltang.

Historie

Snurrebartstilen er veldig gammel og har blitt funnet igjen på keltiske statuer og avbildninger fra jernalderen.  
På slutten av 1800-tallet i USA så hadde flere kjente figurer fra ville vesten snurrebart, som f.eks Wyatt Earp. I Europa var snurrebarten utbredt blant soldater på 1800-tallet og fram til tidsrommet rundt første verdenskrig.
Kjente snurrebartpersonligheter inkluderer kavalerioffiseren George Armstrong Custer, revolvermannen Wyatt Earp, den amerikanske presidenten Theodore Roosevelt og den sovjetiske diktatoren Josef Stalin.
Kisumu

Kisumu er en stor havneby i Kenya og landets tredje største by med en befolkning på omkring 400 000. Den ligger rett ved Victoriasjøen. 
Kisumu er den største byen vest i Kenya, og hovedstad i Nyanzaprovinsen. Byens flyplass heter Kisumu Airport og har daglige avganger til Kenyas hovedstad Nairobi, og flere andre steder.
Dens betydning som havneby har minsket blant annet ettersom vannhyacintens utbredelse har gjort det vanskelig å legge til ved byen.
Den farlige alder

Handling

Den 40 år gamle enkegrevinne Elsie von Lindtner (Gerda Christophersen) som er amorøst interessert i sin datter Lisas (Clara Wieth) forlovede Leopold von Würzen (Valdemar Psilander). Under feiringen av de to unge menneskers forlovelse, forfører Elsie datterens mann, og datteren overrasker de to midt i et kyss. Datteren reiser bort og Elsie og Leopold gifter seg. Men etter et par års ekteskap er de langt fra så lykkelige som de kunne ønske seg, hun har fortsatt sitt løsslupne utsvevende liv, mens han sitter hjemme og har mørke tanker over sitt liv. Elsie blir invitert til en fest hvor den italienske sangeren Enrice Vallé (Aage Hertel) skal opptre. Samtidig med festen har Leopold besluttet seg for å forlate Elsie og dra på en lengre reise. Han etterlater et avskjedsbrev, og da Elsie senere leser det inviterer hun Enrice hjem og forfører ham, og sammen reiser de to til Paris, hvor hun igjen fortsetter sitt utsvevende liv med mange yngre menn. Noe tid seinere blir Elsie syk, hun er dødelig syk når hun legges inn på et sanatorium, og skriver etter datteren og mannen (Leopold). Datteren kommer akkurat tidsnok før moren dør, mens mannen kommer for sent. De to møtes da, men skilles igjen. Hun ut for å møte verden, tilsynelatende lykkelig, han ut for å duellere med Enrice, for å ha forbrutt seg på hans ære ved at ha hatt en affære med hans kone. Han blir dødelig såret og filmen avslutter med teksten: "Dødelig såret av motstanderens kule ender han sitt forspilte liv for den kvinnes skyld, som ødela livet for ham.".
Herman Wildenvey

Biografi

Herman Wildenvey bodde de tre første årene hos moren, Hanna Thoresdatter Grosvold på Smedjordet i Mjøndalen i Nedre Eiker. 
Tre år gammel flyttet han til faren, Lauritz Portaas, på gården Portåsen i skogkanten høyt oppe over bygda. 
Wildenvey viste poetisk talent allerede i unge år. Han reiste til USA i 1904 med DS Norge og overlevde skipets forlis, noe han senere skrev om. Han var gift med forfatteren Gisken Wildenvey. Han bodde i Stavern fra 1923 frem til sin død, fra 1927 i villaen Hergisheim.
Wildenvey utga 44 egne verker og gjendiktet Shakespeare, Hemingway, Heinrich Heine, Æsops fabler, Paul Geraldy, Liam O'Flagety samt Goethe. Wildenvey blir regnet som sentrallyriker; han skrev ofte om kjærlighet og kalles gjerne vårens og forelskelsens dikter. Han skrev diktene sine i tradisjonell form, med rim og rytme. 
Herman Wildenveys Poesipris deles hvert år ut på dikterens fødselsdag ved et arrangement på Hergisheim. Prisen består av kr 15 000 samt en plakett med bronserelieff utført av billedhuggeren Ørnulf Bast. Formålet med prisen er å styrke interessen for Herman Wildenveys dikterkunst og stimulere arbeidet for at poetiske verdier får større plass i vår hverdag.

Utmerkelser

Herman Wildenvey fikk Statens kunstnerlønn fra 1932. Han ble utnevnt til Kommandør av St. Olavs Orden i 1955 for fortjeneste av norsk lyrikk.  Tidligere samme år ble han tildelt Dobloug-prisen.
Flipper (1996)

Handling

Sandy (Elijah Wood) er en bortskjemt tenåring som blir sendt av moren til onkel Porter (Paul Hogan) for å tilbringe sommeren der. Han liker ikke dette noe større, og motsetter seg å bo under de dårlige forholdene som onkelen lever i. Så møter han den smarte hvalen Flipper og får et nært forhold til den. Flipper gjør mye positivt for livet til Sandy; han kommer nærmere onkelen, han lar sine mykere sider komme til syne, og han blir venner med en jevnaldrende jente og hennes yngre bror, hvis mor har en historie med Porter.
Men, mens vennskapsbånd knyttes og gamle følelser blusser opp, finnes det krefter som vil ha Flipper vekk og bruke det til sin egen fordel. Sandy og de andre har imidlertid mistanker om at det foregår noe mer enn det som kommer opp på overflaten – bokstavelig talt.
Playing My Game

Playing My Game er et musikkalbum med Lene Marlin, utgitt i 1999. Dette er hennes debutalbum og innholdt superhiten «Unforgivable Sinner».
Svalbard Skimaraton 2019

Svalbard Skimaraton 2019 var et langløp i langrenn som ble arrangert 27. april 2019. Svalbard Skimaraton er 42 km langt, og er i klassisk stil.
Rognkniv

En rognkniv blir brukt for å unngå at rognen blir skadet når en spretter fisk. På spissen av kniven kan det være en kule, eller fremste del av eggen er ikke skarp. Når en da spretter fisken med den bakre skarpe delen av eggen går ikke rognen sund om den kommer i kontakt med kniven. En rognkniv kan ha to blad ved siden av hverandre. Det største blir bruk til å kappe fisken med. Rognbladet må da taes av når det skal slipes.
Rogn som har blitt skadet har ikke kunnet gå direkte til kommersielt salg. Den kan likevel brukes til kaviarproduksjon.
Samlerforumet.net

Nettsidene

Nettsidene består av faktaartikler innen militaria, oppslagsverk og lister, samt et lukket medlemsområde, hvor blant annet studien om det norske Krigskorset er publisert.

Forumet

Diskusjonsforumet er et phpBB forum og har pr 7. juni 2011 920 registrerte brukere og over av 108 000 innlegg.

Formål

Forumets formål er å tilby brukerne en plass å diskutere interessen rundt samling av militaria, stille spørsmål eller kommentere andres innlegg. For å lese og poste egne innlegg kreves registrering.

Annet

Samlerforumet lanserte nettsiden Krigskorset.no for informasjon om Norges høyeste militære utmerkelse den 9. november 2008
Uriah Heep

Uriah Heep er et engelsk rockeband etablert i 1969. Navnet er hentet fra en romanfigur i boken David Copperfield av Charles Dickens. Bandet hadde sin storhetstid fra 1970 til 1975 da David Byron og Ken Hensley var medlemmer. Uriah Heep står bak låter som «Gypsy», «Lady in Black», «Look at Yourself», «Easy Livin'», «Wonderworld», «A Year or a Day», «Sunrise», «Sweet Freedom», «The Magician's Birthday» og «Pilgrim». Uriah Heep har solgt over 40 millioner album verden over.
Vokalist David Byron fikk sparken og forlot bandet i 1976. Den siste store hiten hadde de i 1977 med «Free Me», som nådde toppen i New Zealand og Tyskland. Samtidig ble også «Lady in Black» gjenutgitt og gikk til topps i Tyskland. Ken Hensley forlot bandet i 1980. Uriah Heep var det første vestlige bandet som spilte i Sovjetunionen i Gorbatsjovs glasnostregjeringstid i 1986 med 10 konserter og totalt 180 000 tilskuere. Albumet Live In Moscow ble resultatet av disse konsertene og dette var også bandets første album med den nye vokalisten Bernie Shaw og keyboardspilleren Phil Lanzon.
Gitaristen Mick Box, som har vært med siden starten i 1969, har allikevel klart å holde liv i bandet. Nye medlemmer kom og gikk men etter en stabil besetning i over 20 år, måtte trommeslager Lee Kerslake avslutte musikerkarrieren på grunn av helseproblemer i januar 2007. Russel Gilbrook ble bandets nye trommeslager. Bassisten Trevor Bolder, som startet i 1976 sammen med John Lawton, ble erstattet av Davey Rimmer høsten 2012. Bolder døde av kreft i bukspyttkjertelen i slutten av mai 2013. Bandets foreløpig siste album, Outsider kom ut juni 2014 og ble mottatt med svært gode kritikker. Det har også blitt utgitt over ti forskjellige konsertalbum de siste årene. Tidligere vokalist David Byron døde av en leversykdom 28. februar 1985, 38 år gammel.
Zano

Zano (eller Tzazon) (død 15. desember 533) var broren til den vandalske kongen Gelimer.
Da Godas, støttet av den østromerske keiser Justinian den store, erklærte øya Sardinia uavhengig fra Karthago sendte kong Gelimer sin bror Zano dit for å håndtere opprøret. Dette førte til at vandalenes forsvarsstyrke var sterkt redusert da den østromerske generalen Belisarius invaderte Afrika, sommeren 533.
Zano klarte å gjenvinne Sardinia, men samtidih miste Gelimer Afrika og Karthago. Da Zano hørte nyheten om tapet av hovedstaden dro han straks tilbake til Afrika for å hjelpe sin bror. Sammen gjorde de et forsøk på å samle vandalene for å kaste de romerske okkupantene på sjøen. Men slaget ved Tricameron skulle vise seg å bli skjebnesvangert for brødrene. Zano falt på slagmarken og de resterende vandalene enten flyktet eller overga seg.

Navnet

Omtalen som «Zano» kommer fra Edward Gibbons verk «The Decline and Fall of the Roman Empire».
Navnet «Tzazon» blir nevnt i Procopius' «History of the Wars».